Prodikosz szövegkörnyezete

Arra a kérdésre: hogyan viszonyul egymáshoz a tapasztalati materiális valóság és az emberi gondolkozás, a tudat? – arra két egymással ellenkező értelmű választ adhatunk. Az eleaták azt állították, hogy a helyes gondolkozásnak ellentmondásmentesnek kell lennie; az “igazság” nem tűri az önellentmondást; minthogy pedig a tapasztalati valóság ellentmondásos jellegű, a helyes gondolkozás ebben a valóságban csak a “félrevezető látszatot”, a doxát ismerheti fel.


Az anyagi valóság nem egyéb, mint csupa mozgás (önellentmondás), a helyes gondolkozásra ebben a valóságban azonban az ellentmondásnélküliség, a mozdulatlanság a jellemző. Vagyis az anyagi valóság és a helyes gondolkozás divergálnak; a kettőnek úgyszólván semmi köze sincs egymáshoz.


Hasonlít ehhez a másik megoldási kísérlet: az antieleata hérakliteusok tanítása. A valóság szakadatlan mozgás; arról pedig, ami állandóan mozog, változik, nem lehet igazat mondani – így foglalja össze Arisztotelész a hérakliteusok gondolatmenetét.1 Nem lehetséges sem az állítás, sem a tagadás, mert mind a kettő figyelmen kívül hagyja a mozgást.2

Látható: a két ellentétes felfogásnak – az eleaták és hérakliteusok tanításának – több közös vonása van. Nemcsak abban egyeznek, hogy mindkettő hangsúlyozza az anyagi valóság, az érzékeinkkel tapasztalható dolgok szakadatlan mozgását. Egy bizonyos fokig még az emberi gondolkozás megítélésében is hasonló utakon járnak. Az eleaták nyomatékosan hangsúlyozzák: az igazság nem tűri az önellentmondást; a helyes gondolkozásra az ellentmondásnélküliség (vagy más szóval a “mozdulatlanság”) a jellemző.


Csak azok a gondolatok lehetnek igazak, amelyekben nincs ellentmondás, tehát nincs mozgás. Jóllehet ellentmondást találunk a helytelen gondolatokban – pl. abban, amely kimondja a röpülő nyíl mozgását –, helyesek azonban csak azok a gondolatok lehetnek, melyek ellentmondásmentesek.


A gondolatok egy részére tehát – ti. a helyes gondolatokra – az ellentmondásnélküliség (a mozdulatlanság) a jellemző. Ugyanezen gondolat általánosabb formáját “az emberi gondolkozás ellentmondásnélküliségéről” a hérakliteusok fogalmazták meg. Ők ti. azt mondták, hogy éppen azért hamis minden állítás és minden tagadás, mert figyelmen kívül hagyja a dolgok állandó mozgását. Vagyis az emberi gondolkozásra jellemző egy bizonyos fajta “mozdulatlanság" (ellentmondásnélküliség). Nem lehetséges a dolgok állandó mozgását gondolataikkal (= állításaikkal) tükrözni, mert minden gondolat, minden állítás csak egy állapotnak – tehát egy bizonyos mozdulatlanságnak – felel meg, holott a valóság sohasem állapot, mozdulatlanság, hanem mindig szakadatlan mozgás.


Az eleaták azon felismerése, hogy a mozgás fogalmában belső ellentmondás rejlik, problematikussá tette az emberi gondolkozást önmaga számára. Egyfelől felmerült az a kérdés: hogyan viszonyulnak egymáshoz gondolkodás és valóság, másfelől pedig: mennyiben ellentmondásos, illetve ellentmondás nélküli a gondolkozás, a tudat.

2. Egészen bizonyos: a “mozgás” fogalmában rejlő belső ellentmondásnak a felismerése nem lehetett megnyugtató hatással azokra, akik állást akartak fogalmi az eleaták tanításával kapcsolatban. Úgy látszott, az eleatáknak feltétlenül igazuk van akkor, amikor hangsúlyozzák a “mozgás” fogalmának ellentmondásosságát; az ellentmondásnélküliség követelménye ellen sem lehetett senkinek kifogása, hiszen magára a józan emberi észre apellál az, aki azt állítja: nem lehet igaz az, ami ellentmond önmagának. De annál inkább zavarba kellett jönnie annak, aki ezek után megpróbálta elgondolni: milyen megdöbbentő következtetésekre vezetnek ezek a nagyon is józan és egyszerű gondolatok. Nem volt elég az, hogy az ellentmondásnélküliség érdekében tagadni kellett a mozgást, a keletkezést és elmúlást, a változást, az időt és a teret; vagyis tagadni kellett az egész tapasztalati valóságot, amiről érzékszerveink útján tudomást szerezhetünk – mindez azonban még távolról sem volt elég! Ezenfelül még abba is bele kellett törődniük azoknak, akik magukévá tették az eleaták tanítását, hogy az egyedül elgondolható, a “létező”, amelynek létezése puszta látszattá degradálja az egész anyagi valóságot – ez a “létező” ráadásul egészen különös, furcsa természetű valaminek bizonyul. A létező egy, nem keletkezett és nem múlik el, mozdulatlan és változatlan, nem cselekszik és nem szenved el semmit, örökké csak önmagában nyugszik (időtlenül és tér nélkül) – tanította Parmenidész.3
A “létező” tehát csak tagadással, csupa negációval határozható meg. Vagyis a létezőről igazából semmit sem állíthatunk azon az egyetlen tételen kívül, hogy “a létező van”. Egy darabig ez talán kielégíthette az eleatákat. Legalábbis addig, amíg fantasztikus felfedezésük bűvöletében kötelességüknek érezték, hogy bebizonyítsák a tapasztalati világ “látszatszerűségét”, hogy cáfolhatatlan logikával rámutassanak az anyagi valóság létformájában rejlő belső ellentmondásra. Benyomásunk az, hogy az eleaták kezdetben nem is voltak egészen tudatában annak, hogy arról a bizonyos “létezőről”, amit fölfedeztek, igazában semmit sem állíthatnak. Kezdetben be kellett érniük azzal, hogy ellenfeleik állításait cáfolták, azaz rámutattak az ellenfél állításaiban rejlő belső ellentmondásra. Kimutatták az egyes fogalmak ellentmondásosságát, és tagadták azoknak a dolgoknak a létezését, valódiságát, amelyeknek fogalmairól szó volt. Minthogy azonban ezen eljárásuk során az ellentmondásnélküliség követelményének akartak érvényt szerezni, lehetőnek kellett hogy tartsák magát az ellentmondásnélküliséget. Sőt, egy példán illusztrálni is tudták ezt az ellentmondásnélküliséget, ti. ezzel a tétellel: a létező van. Azzal pedig egyelőre nem sokat törődtek, hogy minden más, amit ezen a tételen kívül még elmondhattak a létezőről, csupa negáció.


Az eleai tanítással szemben kétféleképpen lehetett állást foglalni. Azoknak, akik kitartottak amellett, hogy az igazság csak ellentmondás nélküli lehet, meg kellett vizsgálniuk az ellentmondás nélküli állítás lehetőségeit. A vizsgálat során kiderült, hogy az ellentmondásnélküliség úgyszólván megvalósíthatatlan – figyelmen kívül hagyva, természetesen azt a túlontúl egyszerűnek látszó eleai tételt, amely a létező meglétét hangsúlyozza. Számos esetben maguk az eleaták – különösen Zénón – jártak elől abban, hogy megmutassák: miként lehet bebizonyítani az egyes fogalmak ellentmondásos jellegét. Mivel hamarosan nyilvánvalóvá lett: minden fogalom belső ellentmondásossága bebizonyítható azon az úton, amelyen Zénón járt – felmerült a kérdés: fenntartható-é egyáltalán az eleaták ellentmondásnélküliséget követelő tétele? Lehet-é az ellentmondásnélküliség az igaznak (a létezőnek) kritériuma, ha valójában minden, minden egyes fogalom és minden állítás ellentmondásos? – Éppen ezért egyesek úgy gondolták, hogy fel kell adni az eleaták ellentmondásnélküliség-igényét. Más kritériumot kell találni arra, hogy mit nevezzünk létezőnek, azaz igaznak. Ismeretes: éppen erre a lépésre vállalkozott a híres szofista: Prótagorász4, amikor azt tanította5: “Minden dolog mértéke (kritériuma) az ember, a létezőknek, hogy vannak, a nemlétezőknek pedig, hogy nincsenek.”


Nem kétséges: ez a tétel csak akkor érthető, ha összevetjük az eleaták tanításával, hiszen ez nem is egyéb, mint Prótagorász állásfoglalása az eleai filozófiával szemben. Ugyan, mi más indíthatta volna Prótagorászt arra, hogy “létezőről” és “nemlétezőről” beszéljen, vagyis kritériumot keressen ezek számára, ha nem éppen az eleai ontológia? Ő tehát akkor, amikor híres tételében az embert jelölte meg mint a dolgok kritériumát, föladta az eleaták ellentmondásnélküliség-igényét. Mert az eleaták azt állították, hogy csakis egyedül a létező elgondolható, mert csak az az állítás tekinthető ellentmondás nélkülinek, hogy a létező van.6 A másik tételt, azt ti. hogy a nemlétező van, éppen azért tartják lehetetlennek, mert ellentmondásos; ezért nem lehet eleai felfogás szerint a nemlétezőről még csak beszélni sem! Prótagorász viszont, amikor nem az ellentmondásnélküliséget, hanem az embert tette kritériummá – elutasította az eleaták alapvető tételét. Ezáltal ismét lehetségessé vált az, hogy ne csak a létezőről, hanem a nemlétezőről is beszéljenek; sőt, ugyanazon dolog7, létező is, meg nemlétező is lehetett aszerint, hogy az ember létezőnek vagy nemlétezőnek tartotta-e.8

Prótagorász, aki az ellentmondásnélküliséget mint az igazság kritériumát elvetette, arra “jött rá”, hogy minden egyes állítás és fogalom ellentmondásos. Ezért lehetséges minden dologban két egymással homlokegyenest ellenkező, de egyformán érvényes állásfoglalás; ezért lehetséges mindent egyformán állítani és tagadni is.9

Nincs tehát olyan valami, ami ne mondana önmagának ellent – egyedül és kizárólag csakis az embertől (a kritériumtól) magától függ, hogy mit tart létezőnek (igaznak), és mit tart nemlétezőnek (hamisnak). – Ez volt az egyik lehetséges állásfoglalás az eleai tanítással szemben: az ellentmondásnélküliség-igényének elvetése. Hangsúlyozzák ezen állásfoglalással kapcsolatban: ezúttal az ellentmondás általános érvényessége volt a kiindulás, vagyis észrevették minden állítás és minden fogalom belső ellentmondásosságát. Mivel úgy látták: az emberi gondolkozás képtelen megvalósítani a kívánt ellentmondásnélküliséget, azt hitték, hogy nem csak magának az ellentmondásnélküliség követleményét kell feladni, hanem úgy gondolták, jobb is lesz a gondolkozás helyett inkább érzékszerveinkre bízni magunkat.10 Ez természetesen visszatérés ugyanazon érzékszerveinkhez, amelyeket az eleaták éppen azért vetettek meg, mert csak így menthető a gondolkozás ellentmondásnélkülisége. Prótagorász ún. szenzualizmusa szükségszerűen következik abból, hogy elvetette az eleaták ellentmondásnélküliség-elvét. A homo mensura tétel és a szenzualizmus tehát az egyik lehetséges állásfoglalás az eleaták tanításával szemben.


Fölösleges részletesen kifejtenünk azt, hogy Prótagorász ezen tanítása az ésszerű megismeréséről történő lemondás, sőt magáról a tudásról is. Ha nincs igazság, ha egyformán képviselhetők az egymással ellentétes álláspontok – mint a posztmodernitás vallja; ha gondolkozásunk, értelmi ítéletünk helyett inkább érzékszerveinkre kell bízni magunkat, akkor ez annyit is jelent, hogy nincs helyes megismerés, nem tudhatjuk a dolgokat. E szemlélet zsákutca.


Érdemes megvizsgálni az antieleata hérakliteusok problémáit is. Az ő kiindulásuk más, mint Prótagorászé. Az anyagi valóság állandó és szakadatlan mozgás. Minden mindig keletkezik, változik és elmúlik. Panta rhei. De hogyan állíthatnánk akkor, hogy mindez csak félrevezető látszat? Hiszen ez magának a józan tapasztalat világa! Nem jobb lenne-é ehelyett a valóság helyett az eleai “létet” minősíteni puszta látszatnak? – kérdezték a hérakliteusok. A válasz így hangzott: “Annak a látszata (doxa), hogy valami ’van’, és hogy valami ’lesz’, a mozgás következtében áll elő.”11 Puszta látszatának tehát éppen azt minősítik, amit az eleaták “létezőnek” tartottak. Valóságának pedig az érzéki tapasztalás tárgyait veszik, éppen azt, amit az eleai ontológia szerint “félrevezető látszat” volt. Elvetik az eleaták “lét”-fogalmát, minthogy a valóságban egyáltalán nincs ilyen “létező”. Ehelyett mindig csak olyasmivel találkozunk, ami lesz, keletkezik, elmúlik, hat és változik. A hérakliteusok tehát magára a valóságra, azaz tulajdonképpen az anyagi valóság létformájára összpontosítják figyelmüket, és azt követelik, hogy ennek az anyagi valóságnak a létformája: a “mozgás” jusson kifejezésre a nyelvben, a gondolkozásban. De hát miként képes mindezt a nyelv kifejezni? – “A ’létezés’ fogalmát, azt hogy valami ’van’, törölnünk kell”12 és “ha a valóságnak megfelelően akarjuk kifejezni magunkat, azt kell mondanunk, hogy a dolgok lesznek, hatnak, elmúlnak és változnak”13 – így hangzik a hérakleiteusok első követelménye. Az eleaták azt állították: csak az a gondolat és csak az a fogalom lehet igaz, amelyben nincs ellentmondás; a hérakleitusok viszont éppen megfordítva: csak a “mozgás”, a “keletkezés”, az “elmúlás”, a “változás” ellentmondásos fogalmai tükrözhetik a valóságot.


El kell ismerni: ez az állásfoglalás az eleata filozófiával szemben az első pillanatra megnyerőnek látszik. Nemcsak az a nagy előnye e tanításnak az eleai ontológiához mérten, hogy azt a tapasztalati valóságot, amelyet az eleaták kénytelenek voltak “félrevezető látszatnak” bélyegezni, megmenti, meghagyja valóságnak. Hajlandók lennénk még azt is a hérakliteusok érdemének tartani, hogy ezek mind a valóságnak, mind pedig az emberi gondolkozás megítélésében óvatosabbak az eleatáknál. Mert végül is az eleaták, hogy megvédjék a gondolkozás jogait, föláldozzák az egész anyagi valóságot; a hérakliteusok tanítása viszont – legalábbis így látszik ez az első pillanataiba – nem követel ily nagy áldozatot. A tapasztalati valóság továbbra is valóság marad. Csak azokat a fogalmakat kell elvetnünk, amelyekről nyilvánvaló: nincsenek összhangban ezzel a valósággal. Nem mondhatjuk ugyan azt – a hérakliteusok szerint! –, hogy valami “van”, “létezik”, minthogy a valóságban semmi sem létezik változatlanul, de nincs akadálya annak, hogy a dolgok “mozgásáról”, “változásáról” beszéljünk.


A “mozgás” (a “változás”) fogalmával együtt a hérakliteusok tanítása megmenti az idő és a tér fogalmát is. Az eleaták kénytelenek a mozgással együtt tagadni ezt a két fogalmat: az időt és a teret is, hiszen ezek ellentmondásosak. Az eleai ontológiában e két megtagadott fogalomnak helyét ellentétük foglalta el: az időtlenség (a “most”) és a térnélküliség (az “itt”) – vagy amint ők mondták: “a létező önmagában”.


A hérakliteusok, amikor ellenkezőjére fordították az eleai tanítást, minden további nélkül törölték ezeket a különös fogalmakat: “időtlenség”, “térnélküliség”. Ezek a fogalmak az emberi képzelőerő erőszakos konstrukciói, éppen annyira, mint az a bizonyos “mozdulatlansága a létezőnek”. És nem sokkal egyszerűbb és a valóságnak megfelelőbb-é “időtlenség” és “térnélküliség” helyett időről és térről beszélni? Összhangban áll ez a józan tapasztalattal is, mert hiszen az időt és a teret éppen úgy lépten-nyomon érzékelhetjük, mint a mozgást és a változást.


Csakhogy! – az eleai tanítás visszájára fordítása korántsem olyan egyszerű, ahogy azt az első pillanatra gondolhatnók. S ami a legkellementlenebb: ez a visszájára-fordítás egyáltalán nem oldja meg az eleaták problémáját, sőt még csak jobban elmélyíti. Csakhamar kiderült például, hogy az “időtlenséget”, ezt az erőszakos, de nem erőszakolt eleai konstrukciót éppen nem olyan könnyű kiiktatni az emberi gondolkozásból. Azáltal, hogy a hérakliteusok az időt, amelyet az eleaták elvetettek volt, ismét visszahelyezték jogaiba, egyszerre újra fölbukkant ez az egészen érthetetlen és talányos “időtlenség” is. Az idővel együtt észrevétlenül besurrant a hérakliteusok rendszerét súlyosan zavaró “időtlenség”. S ezúttal ez a talányos, megfoghatatlan valami: “időtlenség”, még problematikusabb volt, mint az eleaták ontológiájában. Hogy ezt megérthessük, még egyszer alaposabban meg kell vizsgálnunk azt a bizonyos antieleata “folyóelméletet”.


A hérakliteusok azt tanították: mindenütt csak mozgás, változás tapasztalható. Nincs mozdulatlanság, nyugalom, nincs állandó, változatlanul létező. Feltűnő gyengéje e tanításnak az, hogy nem lehet következetes önmagához. Ha azt állítjuk, hogy mindig és mindenütt csak mozgást tapasztalhatunk14 és sohasem tapasztalhatják ennek az ellenkezőjét: a mozdulatlanságot, a nyugalmat, akkor ezzel – ha öntudatlanul is, de – máris tagadtuk a mozgás, a változás egyik formáját, ti. a mozgás átcsapását ellentétébe, a mozdulatlanságba, a nyugalomba – hiszen ez is egyfajta változás, mozgás. Másként ugyanerről, ha ki akarunk tartani a mozgás, a változás egyetemessége, mindenre kiterjedő általános érvényűsége mellett, akkor el kell ismernünk a mozdulatlanság, a nyugalom meglétét is. Csak így lehetséges magának a mozgásnak, a változásnak egyik formája, ti. átcsapása önmaga ellentétébe. Az antieleata hérakliteus filozófia rendjén elismerendő nemcsak a mozgás, hanem a mozdulatlanság, a nyugalom megléte is.


Igaz, ezzel még mindig megmaradtunk az érzéki tapasztalás lehetőségének határain belül, mert nemcsak az állandó mozgást, változást tapasztalhatjuk érzékszerveinkkel, hanem ezeknek ellentétét is. Ennyiben tehát a hérakliteusok tanítása még mindig alkalmazkodik a valósághoz. Viszont annál súlyosabb logikai következményekkel járt a hérakliteusok szempontjából az, hogy a mozgáson kívül ellentétének: a mozdulatlanság meglétét is el kell ismerniük. A mozdulatlanság – mint az eleai tanításokból tudható – egyszersmind ellentmondásnélküliség is. Azzal, hogy a hérakliteusok a mozgáson kívül a mozdulatlanságot is elismerték, áttörték saját filozófiai elvüket. Amíg ugyanis kitartottak amellett, hogy a valóságban nincs állandó, változatlanul létező és nincs mozdulatlanság (csak mozgás és változás), úgy látszott, mintha ezt a valóságot csak a “mozgás” és “változás” ellentmondásos fogalmai fejezhetnék ki adekvátan. Ezért tárgytalan az eleaták ellentmondásnélküliség-igénye a hérakliteusok szemében.


Ugyan mi értelme lett volna mindaddig ellentmondásnélküliségre törekedni, amíg azt hihették: ezzel az ellentmondásnélküliséggel csak a tiszta létet lehet kifejezni. Tehát éppen azt, amit a valóságban sohasem tapasztalhatunk; és amíg úgy látszott, hogy az ellentmondással (ti. “mozgás”, “változás”) az egész tapasztalati valóság kifejezhető!


A hérakliteusok egy darabig azt hitték – hihették –, hogy könnyen megszabadultak annak az ellentmondásnélküliség igényétől, ami különben is megvalósíthatatlan. Problematikussá a kérdés csak akkor lett ismét, amikor kiderült, hogy éppen a mozgás érdekében kell a mozdulatlanság “létét” is elismerniük. Mert ha nem csak mozgás van, hanem mozdulatlanság is, akkor lennie kell nemcsak ellentmondásnak, hanem ellentmondásnélküliségnek is. De hát vajon ebben az esetben tagadhatjuk-e teljességgel az eleaták “lét”-fogalmát? Hiszen a mozdulatlanság és az ellentmondásnélküliség éppen az eleai “létező” létformája!


Még bonyolultabbá lett a kérdés azáltal, hogy a hérakliteusok egyszerre csak váratlanul szembekerültek az eleaták “időtlenség”-problémájával is. Könnyűnek tűnt e lehetetlennek látszó eleata fogalmat: “időtlenség”; hiszen az eleaták rendszerében az “időtlenség” csak megfelelő kiegészítő (komplementer) formája a “mozdulatlanság”-nak. Ezért álíthatta pl. Zénón: a röpülő nyíl áll, mert mindig a mostban van, vagyis a végtelenül kicsi, tartam nélküli időintervallumban, az időtlenségben – márpedig semmi sem mozog az időtlenségben. A hérakliteusok természetesen könnyen sutba dobhatták ezt az “időtlenség”-fogalmat, a mozdulatlanság fogalmával együtt. De újra fölmerült a kérdés komplikáltabb formában akkor, amikor a hérakliteusok kénytelenek voltak elismerni a mozdulatlanságnak, a nyugalmi állapot meglétét is. Ettől kezdve számolniuk kellett már nemcsak a mozgásnak, hanem a mozdulatlanságnak, a nyugalmi állapot idejével is. Az ugyan egy percig sem okozott fejtörést nekik, hogy az idő olyan fogalom, amely egyformán érvényes lehet mind a mozgásra, mind a nyugalmi állapotra, a mozdulatlanságra. Akár mozognak a dolgok, akár mozdulatlanul nyugszanak, mind a kettő időben történik, egy bizonyos meghatározott időtartam folyamán. De hát kérdés: mi az az idő, amelyikben a mozgás átcsapása történik nyugalmi állapotba; vagy megfordítva: a nyugalmi állapoté a mozgásba?


Az átcsapás ideje természetesen nem lehet azonos sem a mozgás idejével, sem a nyugalmi állapotával. Egyáltalán, idő ez még?! Nemde azzal az időtlenséggel állunk-é itt szemben, amelyről az eleaták is beszéltek? – Érdemes alaposabban szemügyre vennünk azt a Platón-szöveget, amely erről a kérdésről szól.


“Nem idő az, amelyben lehetséges, hogy valami egyszerre se ne mozogjon, se mozdulatlanul ne álljon… De hát mikor megy végbe az átcsapás? Mert nem a mozdulatlanul álló az, amely átcsap, de még nem is a mozgó, és nem is valamilyen időben történik az átváltás… Úgy látszik, hogy a ’hirtelen’ jelent valami olyant, amelyről az átcsapás mindkét irányba lehetséges. Mert nem áll már a test olyankor, amikor átcsap a másik állapotba, de még nem is mozog. A ’hirtelen’ az a különös valami a mozgás és a nyugalmi állapot között, és ez nem is idő, amelyben és amelyen keresztül az átcsapás végbemegy. Akár akkor, amikor a mozgó test megy át nyugalmi állapotba, akár pedig megfordítva akkor, amikor a nyugvó test mozgásba kerül.15

E szövegrészletből látható, hogy a ’hirtelen’, amely valamiképpen ’kívül esik az időn’, az a végtelenül kicsiny, tartam nélküli időpont, amelyben a mozgás átcsap a nyugalmi állapotba, vagy megfordítva. De hiszen akkor ez nem is egyéb, mint az a bizonyos “időtlenség”, amelyről Zénón beszélt, amikor a röpülő nyíl mozdulatlanságát bizonyította. Csakhogy ő akkor ezt “most”-nak nevezte.16 Igaza volt Arisztotelésznek, amikor rámutatott Zénón bizonyítása gyengéjére, hangsúlyozván: “az idő éppen úgy nem áll csupa mostból, mint ahogy semmiféle nagyság nem áll ilyen tovább már nem osztható alkotórészekből”.17 Arisztotelész cáfolata szerint azt az érzést keltette bennünk, mintha a valóságban nem is léteznék “most”; mintha az idő diszkontinuitása nem is lenne egyéb, csak az emberi képzelet erőszakos konstrukciója.18 Az eleaták “időtlensége”, a “most”, amelyben a repülő nyíl “ugyanazt a helyet foglalja el”, mozdulatlanul áll, nyugszik – ez az időtlenség természetesen nem volt tapasztalható, nem észlelhető érzékszerveinkkel, csak gondolatban létezik. Az eleatáknak ugyan igazuk volt, amikor azt állították: a “mozgás” – pl. a nyíl “röpülése” – a következetes gondolkodás számára megfoghatatlan. Hiszen azt kell mondjuk: a röpülő nyíl mindig van valahol; ha meg van valahol, akkor nem lehetséges, hogy ugyanakkor ne legyen ugyanott. És mégis, amikor azt mondjuk, hogy röpül, éppen ezt a “lehetetlenséget”: az ottlétet és nemottlétet akarjuk kifejezni. Nem, a “mozgás” – ez esetben a “röpülés” – elgondolhatatlan, csak a “mozdulatlanság”, a “nyugalom” elgondolható – mondták az eleaták. De ezért a “mozdulatlanságért” – amelyet könnyebb elgondolni, mint az ellentétet – kénytelenek az eleaták elfogadni az “időtlenséget” is, amelyet szintúgy csak elgondolni lehet, tapasztalni nem. Már most a hérakliteusok válasza erre a gondolatmenetre nagyon egyszerű: Éppen arról van szó, hogy nem mondhatjuk azt: a röpülő nyíl mindig van valahol; ez a szójárásunk helytelen, mert a röpülő nyíl nem “van valahol”, hanem röpül. A “lét” fogalmát azt hogy valami “van”, törölnünk kell, mert ilyesmi a valóságban nincs. Heidegger sikított volna: megállapítva a létfelejtés filozófiatörténeti origóját. A kiagyalt “léttel” (“egy bizonyos meghatározott helyen levéssel”) együtt fölöslegessé válik az eleaták helytelen fogalma: az “időtlenség” is.


Csakhogy az “időtlenség” – mint Platón-idézetünkből is jól látható – megváltozott formában újra felbukkant. Immár nem lehetett kételkedni ennek az időtlenségnek a “realitásban”. Gondoljunk csak mint távolabbi analógiára: a nulla realitása a matematikában, amely reprezentálta a “semmi” konkrét ideáját.19

Azzal, hogy a hérakliteusok kénytelen-kelletlen elismerték: a mozgáson kívül a mozdulatlanság, a nyugalmi állapot meglétét is, egyszerre problematikussá vált az eleaták “időtlensége” is. Csakhogy ezúttal még nehezebbnek bizonyult ez a kérdés, mint volt régebben az eleai ontológia keretein belül. Ugyanis mit szóljunk az “időtlenség” azon formájához, amely a hérakliteusok rendszerében bukkant föl? Ezúttal az időtlenség egyfajta mozgásnak, változásnak, átcsapásnak lett kiegészítő formája. Vagyis: egyáltalán nem állítható az, hogy a mozgás csak időben, egy bizonyos meghatározott időtartam folyamán mehet végbe. Ellenkezőleg: azt kellett hinniük, hogy a mozgás egyik formája: az átcsapás csak a tartam nélküli időben: az időtlenségben lehetséges. Kiderült, az “időtlenség” fogalmát éppen úgy nem lehet elvetni, mint a “lét”, vagy az “ellentmondásnélküliség” fogalmait. Más szóval ez azt jelenti: lehetetlennek bizonyult visszájára fordítani az eleai tanítást.


Tehát a hérakliteusok állásfoglalása az eleai ontológiával szemben éppúgy zsákutcába vitt, mint Prótagorász kísérlete. Mindkét esetben arra a meggyőződésre kellett jutniuk a kísérletezőknek, hogy távolról sem olyan könnyű az eleai probléma megoldása, mint kezdetben talán gondolták.20

Ugyanakkor érdemes felhívni a figyelmet, hogy végső konzekvenciáiban mennyire közeli a két állásfoglalási kísérlet: Prótagorászé és a hérakliteusoké. Ha ti. egyrészt Prótagorász azt mondja: minden állítás éppen úgy igaz is meg hamis is, mint az ellenkezője; másrészt meg a hérakliteusok minden állításban a valóság eltorzítását, meghamisítását látják, akkor ez annyit is jelent, hogy mind a két irányzat arra az eredményre jutott: nem lehet igazat mondani. Azaz mind a két állásfoglalási kísérlet lemond az értékelni megismerni: a tudásról.


Az eleai ontológia kettős aspektusa: az anyagi valóság és az emberi gondolkodás. Egyrészt felismerték: az anyagi valóság létformája a “mozgás”, másrészt pedig felállították az “ellentmondásnélküliséget” mint a helyes gondolkodás kritériumát. Egész elméletük levezethető e két tényező: a gondolkodás és a valóság inkongruenciájából.


Prótagorász, aki figyelmét az ember gondolkozására irányította, felismerte a fogalom és az állítás ellentmondásosságát – antieleata éllel.


Természetesen voltak az ókorban olyan kísérletek is, amelyek nem akarták megdönteni az eleai ontológia egészét, csupán az volt a céljuk, hogy továbbfejlesztve átformálják. Ilyen transzformátor Prodikosz.


Ismeretes: milyen kényes helyzetben szólal meg Platón “Prótagorasz” c. dialógusában ez a szofista, Prodikosz. Prótagorasz megharagudott. Abba akarja hagyni a beszélgetést Szókratésszel, amikor Kritiasz és a többi jelenlévő megkísérli, hogy kibékítse egymással a két beszélgető felet. Ebbe a békítési kísérletbe kapcsolódik bele Prodikoszt.

“Miután szavait befejezte (ti. Kritiasz), Prodikosz vette fel a beszéd fonalát. Szerintem igazad van, Kritiasz – mondotta. Mert az ilyenfajta vitáknál jelenlevő hallgatóságnak valóban mindkét féllel szemben pártatlannak kell lennie, ami azonban nem jelenti azt, hogy közömbösnek is. A kettő ugyanis nem ugyanaz; igaz, mindkét felet pártatlanul kell meghallgatnunk, megítélésükben azonban már nem lehetünk közömbösek, hanem a bölcsebbet többre, a tudatlanabbat kevesebbre kell tartanunk. Én tehát a magam részéről arra kérlek benneteket, Prótagorász és Szókratész, engedjetek valamennyiünk kívánságának, és folytassátok a felvetett kérdésekre vonatkozó vitát. De vigyázzatok, nem veszekedésről van szó; vitát ugyanis kölcsönös jóindulattal barátok szoktak egymással folytatni, a veszekedés pedig azok sajátja, akik összekülönböztek valamin, vagy ellenségei egymásnak. Ha megfogadjátok szavamat, összejövetelünk a legszebb rendben fog lefolyni. Mert így biztosítjátok leginkább, hogy mi – hallgatóitok – benneteket mint vitatkozó feleket ne csupán üres dicsérettel fizessünk ki, hanem valóban méltányoljunk. Márpedig ez a két fogalom is lényegesen különbözik egymástól: a hallgatóság ugyanis akkor méltányol valakit, ha őszinte meggyőződésből, minden mellékgondolat nélkül elismeri, a dicséret viszont felette gyakran csak udvariassági futam, jobb meggyőződésünkkel ellenkező kegyes hazugság. Viszont nekünk: hallgatóinknak is ezzel az eljárással biztosíthattok leginkább szellemi élvezetet, s nem puszta érzéki gyönyörűséget. Mert szellemi élvezetben akkor van része az embernek, ha tanul valamit, és azt belátással szelleme részévé teszi; érzéki gyönyört pedig az érez, aki eszik valamit, vagy valami más kellemes testi érzete van.”21

Kétségtelen: az idézett Platón-szöveg kigúnyolja azt a Prodikoszt, aki rendkívül körülményesen és minden különösebb ok nélkül szőrszálhasogató különbséget keres egymással rokon fogalmak között. Lépten-nyomon hangsúlyozza, hogy “közömbös” és “pártatlan” nem ugyanaz, és hogy ugyanúgy kell megkülönböztetni a “vitát” és a “veszekedést”, a “méltányolást” és a “dicséretet”, az “élvezetet” és a “gyönyört”. Ebből állott Prodikosz vesszőparipája, az ún. synonymika.22

Hiszen Prodikosz – mint egy másik forrásban olvasunk róla – különbséget akart tenni a “gyönyört”, az “örömet”, az “élvezetet” (vigalom) és a “tetszést” (szellemi élvezet) jelentő görög kifejezések közt; “megpróbálta bebizonyítani, hogy ezzel a kifejezések egyenként mind más és más dolgot jelentenek”.23 Műve minden bizonnyal a “nevek helyességéről” szólt: peri onomatón orthotétos.24 De ugyan mi lehetett az értelme a nevek helyességének Prodikosz szerint?


Amint láttuk, élesen meg akarta különböztetni egymástól a sokértelmű kifejezéseket. Észrevette: vannak nevek, szavak vagy kifejezések, amelyek a mindennapi  nyelvhasználatban összemosódnak. A “gyönyör” szó pl. hol valami testi, hol meg valami szellemi jelenséget jelöl. Pedig hát vannak olyan szavaink is, mint “élvezet”, “öröm”, “tetszés”. Vajon nem volna-é lehetséges, hogy következtesen használjuk ezeket a különböző kifejezéseket, és hogy egy szó mindig csak egy és ugyanazt a dolgot jelentse, és hogy soha ne jelentsen valami mást, olyasmit, ami csak hasonlít az előbbihez? – kérdezte Prodikosz. És elég volt e kérdés fölvetése ahhoz, hogy megteremtse a synonymikát. De Prodikosz tanítása csak különcség, kuriózum – mindaddig, amíg nem látjuk: hogyan kapcsolódik az eleai ontológiához.


Ismeretes: az eleaták abból az inkongruenciából indultak ki, amelyet egyrészt a valóság, másrészt pedig a gondolkozás között észrevettek. A “gondolkodás” helyett ebben az összefüggésben nyugodtan beszélhetünk “nyelvről” is. A filozófia e fejlődési fokán még nem mindig tettek szigorú következetességgel különbséget a gondolat és a gondolat nyelvi kifejezése – a nyelv – között: ezt a kettőt még szinte azonosnak vették.25 A nyelv megjelölése a “phoné” szót alkalmazták, legtöbbször mind a nyelvet, mind pedig a gondolkozást a “logosz” szóval jelölik. Parmenidész is “logosz”-nak nevezi az értelmet.26 Később Platónnál és Arisztotelésznél a logikai “ítélet” is logosz.27 Parmenidész az 1. fr. 34-36. soraiban a nyelvet “glosszá”-nak nevezi, nemcsak a testrészt, hanem a beszélt nyelvet is értvén ezen, míg a gondolkozást ugyanakkor a logosz szóval jelöli. Csakugyan az az inkogruencia, amelyet az eleaták észrevettek, nemcsak a valóságra és a gondolkozásra, hanem a valóságra és a nyelvre is érvényes. Dehát Prodikosz tanítása nem egy bizonyos fajta “kongruenciát” akar-e megteremteni a nyelv és a valóság között? Hiszen ő éppen azt akarja, hogy egy bizonyos szó mindig csak egy és ugyanazt a dolgot jelentse. Érdekes ez a kísérlet már csak azért is, mert ebből látható: mily fontosnak tartották a fogalmak ellentmondásosságának kiküszöbölését, amelyet az eleaták és követőik (egyes szofisták) felfedeztek. Jóllehet a kísérlet naív, mégis hozzájárult az ellentmondásosság problémájának tisztázásához. Ezt mutatja a következő példa.


Ismeretes: az eleai Zénón megcáfolhatatlan érvekkel akarta bizonyítani a mozgás lehetetlenségét. Arisztotelész érveit így minősíti: “Zénónnak négyféle érvelése van a mozgásról, amelyeket nem könnyű megcáfolni. Az első érv úgy hangzik: a mozgó testnek – mielőtt befutná pályáját – a pálya felét kell befutnia…”28 Jóllehet nem maradt ránk Zénón bizonyításának szó szerinti szövege, mégis gondolatmenete teljes egészében rekonstruálható, ha… ha figyelembe vesszük Arisztotelész egy másik szövegrészletét.29

Zénón ugyanis a következőképpen gondolkodott: a mozgó testnek, mielőtt elérné a pálya végső pontját, e pálya felét kell befutnia; de mielőtt ezt a félpályát befutná, meg kell tennie ezen út felét is; és így tovább a végtelenségig… Hány egymásután kisebbedő félútdarabot kell tehát ily módon megtennie a mozgó testnek? Nyilván végtelenül sokat, mert minden meghatározott AB távolságot – bármilyen kicsiny legyen is ez! – a végtelenségig felezhetünk. (Minden AB távolság úgy fogható fel, mint első tagja annak a végtelen geometriai haladványnak, amelynek quotiense = 1/2.) Ez azonban annyit is jelent, hogy a mozgó test pályája során végtelen sok ponttal kerül érintkezésbe. Dehát hogyan volna lehetséges az, hogy a mozgó test egy bizonyos (meghatározott, véges) idő alatt végtelenül sok pontot érintsen? Nem, ez nem lehetséges – feleli Zénón. A mozgó test sohasem érheti el pályája végpontját. Ez a gondolatmenet is azt bizonyítja – Zénón szerint! –, hogy a mozgás megfoghatatlan, elgondolhatatlan, sőt: nem is lehetséges! – Arisztotelész a következőképpen cáfolja: “Félrevezető Zánón gondolatmenete, amikor azt állítja: nem lehetséges végtelen távolságot befutni vagy végtelenül sok pontot egymásután érinteni véges – meghatározott – időtartam alatt. Mert a “végtelen” szót két különböző értelemben használjuk (akár távolságról, időről vagy bármiféle kontinuumról is beszéljünk). “Végtelen” lehet valami az osztás szerint vagy a kiterjedés szerint vett értelemben.30 Ha a kiterjedés szerint vett értelemben használjuk a “végtelen” szót, akkor igenis lehetséges véges (= meghatározott) időtartam alatt végtelenül sok pontot érinteni. Mert ebben az esetben az idő is ’végtelen’ az osztás szerinti értelemben. Úgyhogy ez esetben tulajdonképpen a végtelen (de határolt) távolság befutása nem véges, hanem végtelen (de ugyancsak határolt!) időtartam alatt megy végbe.”31

Ebből az idézetből is látható: Arisztotelész a “végtelen” szó kétféle jelentését akarja megkülönböztetni. Mert végtelen pl. a természetes egész számok sora: “1, 2, 3, …”; a végtelenség ebben az esetben azt jelenti, hogy vég nélkül mindig tovább számolhatunk. Ha egy ily sor elemeit össze akarnók adni, be kell látnunk, hogy ez lehetetlen, mert a sor mindig tovább megy, végtelen. S ennek megfelelően egy ily sor elemeinek összege sem lehet más, mint végtelen. Ezt a “végtelent” nevezi Arisztotelész “végtelennek a kiterjedés szerint vett értelemben”.


Arisztotelész tehát éppen így meg akarja különböztetni a kétfajta “végtelent”, mint ahogy Prodikosz a “gyönyört” jelölő kifejezéseket. S valóban, ha így megkülönböztethetjük a “végtelen” szó két jelentését, ezzel leleplezhetjük Zénón érvelésének gyengéjét. Mert Zénón két hibát követett el az érvelésben, és ez a kettős hiba éppen azért maradhatott rejtve, mivel Zénón nem tisztázta a “végtelen” szó különböző jelentéseit. Ő ugyanis így érvelt: nem lehetséges az, hogy a mozgó test véges (határolt) időtartama alatt – ti. a mozgás ideje alatt – végtelenül sok pontot érintsen.


Ezen érvelés egyik hibája abban rejlik, hogy a “végtelen” kifejezést egyszerre mind a két különböző értelemben használjuk, amelyet Arisztotelész úgy ír körül: “végtelen az osztás szerint vett értelemben”. Hallgatólagosan azonban másik jelentésre is gondol: “végtelen a kiterjedés szerint vett értelemben”, mintha egy adott (határolt) mennyiség “végtelen” lehetne a kiterjedés szerint. – Az érvelés másik hibája viszont abban áll, hogy figyelmen kívül hagyja: nemcsak az adott távolság, a mozgó test pályája “végtelen az osztás szerint vett értelemben, hanem ugyanebben az értelemben “végtelen” a mozgásnak adott (határolt, véges) ideje is.32

Arisztotelész tehát azáltal, hogy megkülönböztette a “végtelen” szó két jelentését, rámutatott egy bizonyos fajta “ellentmondásosságra” e két fogalomban. Ellentmondásos a “végtelen” fogalma már csak azért is, mert egyszerre két különböző dolgot jelölhet. Szinte lehetetlen ezt a fogalmat (“végtelen”) helyesen, az a valóságnak megfelelően használni mindaddig, amíg meg nem szüntetjük “ellentmondásosságát” azáltal, hogy minden egyes esetben egyértelműen megállapítjuk: melyik értelemben használjuk a szót.


Erre tanít bennünket Zénón példája – ugyanis elmulasztotta azt, hogy különbséget tegyen a szó két jelentése között. S ez a mulasztása tette lehetővé – okozta – a helytelen bizonyítást. De összeomlik az egész érvelés akkor, ha megkülönböztetjük a “végtelen” szó két jelentését úgy, ahogy Arisztotelész tette.


Ennyiben tehát, egy bizonyos fokig helyeselhetjük Prodikosz synonymikáját. Valóban kiküszöbölhető egy bizonyos fajta “ellentmondás” némely fogalomból azáltal, hogy tisztázzuk: az egyes szavak különböző, de egyformán lehetséges értelmeit. Súlyosan tévednénk azonban, ha azt hinnők: az “ellentmondásosság” azonos a fogalomnak azzal a belső ellentmondásosságával, amely annyi fejtörést okozott az eleatáknak. Nem, erről szó sem lehet! A fogalom belső ellentmondásossága továbbra is megmarad, bármilyen gondosan körülhatároljuk is az egyes szavak jelentését. Ez is kiderül éppen az előbbi Zénón-Arisztotelész példából.


Igaza volt Arisztotelésznek, amikor rámutatott Zénón érvelésének gyengéjére. Hiszen annak gondolatmenetében két egymással szorosan összefüggő súlyos hiba volt. Helyesen hangsúlyozta Arisztotelész: egy adott (határolt, tehát véges) mennyiség, pl. a távolság, csak az osztás szerinti értelemben nevezhető végtelennek, és nem kiterjedése szerint; ugyanúgy helyes az a megállapítása is, hogy ennek a távolságnak a befutása ugyancsak “végtelen”, azaz pontosabban: az osztás szerinti értelemben “végtelen” idő alatt megy végbe. És mégis jogosan feltehetjük a kérdést: vajon Arisztotelész ezzel a cáfolattal megoldotta-é teljes egészében Zénón problémáját? Elismerhetjük: Arisztotelésznek tökéletesen igaza van, hiszen a tapasztalat, a tények maguk igazolják. De Zénón problémája mégsem ez. Ő ugyanis édeskeveset törődött a tényekkel, a tapasztalati igazsággal. Őt csak az érdekelte: mi az, ami elgondolható? Hogyan lehetséges az, hogy a mozgó test véges (meghatározott, határolt) távolságot fut be? Hiszen az (a távolság) ugyanakkor végtelen is (végtelen sok részből). Egyre megy, hogy a “végtelent” a szó melyik értelmében vesszük, osztás szerint végtelen-e vagy kiterjedés szerint. Bizonyos: a “végtelen” egyik esetben sem gondolható végig – megfoghatatlan! Hogyan volna lehetséges az, hogy a mozgó test mozgása során végtelen sok pontot érintsen? Akárhogy csűrjük-csavarjuk is a kérdést, be kell látnunk, ez bizony elfogadhatatlan, mert elgondolhatatlan. Éppen úgy elgondolhatatlan, mint maga a mozgás. Elgondolhatatlan ez azután is, hogy Arisztotelész megcáfolta Zénón érvelését. Sőt, Arisztotelész igazában nem is cáfolá Zénón alapgondolatát. Arisztotelész egyszerűen csak azt állítja: lehetséges az, hogy a mozgó test egy meghatározott idő alatt befusson oly’ véges távolságot, amelyet az osztás szerinti értelemben végtelennek kell tartsunk; igaz, ezt az állítást a józan tapasztalat, magának a mozgásnak észrevehető eredménye igazolja – de annak elgondolhatóságát egyáltalán nem magyarázza meg Arisztotelész. Egyszerűen leírja a tapasztalásnak megfelelően, mi lehetséges; egy osztás szerinti értelemben “végtelen” távolságot lehetséges befutni, de lehetetlen ugyanazt a távolságot befutni, amely a kiterjedés szerinti végtelen. A “lehetséges” és a “nem lehetséges” Arisztotelész szerint egyszerűen tapasztalati kérdés, Zénón viszont csak az elgondolhatót ismerte el lehetségesnek.


Vegyük még röviden szemügyre a “végtelen” fogalmának ellentmondásosságát.33 A fogalomban lévő egyik ellentmondást kiküszöböltük akkor, amikor megállapítottuk: a “végtelen” szónak két jelentése van. De vajon ellentmondásmentes lett ezáltal maga a “végtelen” fogalma is? – Semmi esetre sem! Mert ugyan mit is jelent az, hogy az osztás szerinti értelemben végtelen? Ez a kifejezés olyan véges valamit jelent, ami ugyanakkor végtelen is. A “végtelen” fogalma ebben az esetben is tartalmazza egyszersmind önmaga ellentét a “végest”, éppen úgy ellentmondásos, mint a “mozgás” fogalma.


Nem kétséges: ugyanaz a törekvés irányította Prodikoszt a synonymika megteremtésében, mint amelyet olyan jól ismerünk az ifjúkori Platón-dialógusok Szókratésznek fogalommeghatározási kísérletéből. Mind a két esetben – mind a prodikoszi synonymika, mind pedig a szókratészi fogalommeghatározás esetében – az a cél, hogy a meghatározott (definiált) fogalom ellentmondásmentes legyen. Mint egy konkrét esetben, a platóni “Euthyphrón” c. dialógusban olvasható: “a kegyeletes – to uszion -  minden dologban ugyanaz és önmagával azonos kell hogy legyen, ami viszont nem a jámbor – to anószión –, ellentéte az előbbinek, és szintén csak önmagával lehet azonos.34 A “jámbor test” és az “istentelen” ellentétes fogalompárként értelmezendő, amelyek kizárják egymást. (Az egyik nem tartalmazhatja a másikat, önmaga ellentétét.) Úgy látszik, a platóni filozófia ezen a fejlődési fokon a fogalmat ellentmondás nélkülinek tartja. Illetve arra törekszik, hogy a definíció kiküszöbölje a fogalomból az ellentmondást.


Hogy Prodikosz alapgondolata a filozófia további története során – legalábbis egy bizonyos fokig – használhatónak bizonyult, az kitűnik magából Arisztotelészből is. Ő ugyanis abban látja a logika alapját, hogy “a névnek, a szónak egy és még hozzá egységes jelentése legyen”.35 Ebben a követelményben tulajdonképpen az ellentmondásnélküliség elve rejlik; minden szó csak egy dolgot jelenthet, és nem jelentheti egyszersmind ugyanazon dolog ellentétét is – azt, ami nem az a dolog. Ne feledjük azt sem, hogyan határolja körül Arisztotelész az előbbi követelményt”, az természetesen nem számít már, ha azt mondják: a névnek (a szónak) több jelentése van; föltéve, hogy ezek meghatározott jelentések. Mert ebben az esetben minden jelentést külön kifejezéssel is jelölhetünk”.36 Éppen ezt akarta elérni Prodikosz is a synonymikával.


Prodikosz tanítása tehát állásfoglalás az eleai ontológiával szemben. Állásfoglalásával az eleaták ellentmondásnélküliség követelményének akart eleget tenni. Igaz: kísérlete elhibázott, mert félreértette a fogalmak belső ellentmondásosságát. Ám, egy bizonyos fajta ellentmondást mégiscsak kiküszöbölt a fogalmakból és így előkészítette az ellentmondások klasszifikációját.


Előkészítette Platónt, aki először tett tudatosan elvi, ismeretelméleti jelentőségű különbséget a heteron (más, különböző) és az enantíon (ellentétes) fogalmak között. Éppen ezen megkülönböztetés rendjén állíthatta: “ha azt mondjuk: nem-létező, akkor ezen nem a létező ellentétét (enantiont) értjük (vagy talán legtöbbször nem a létezés ellentétét – R. T.), hanem csak egy másfajta létezést.”37

Ha ezt a megkülönböztetést mérlegeljük, akkor ez az elv korántsem annyit jelent, mintha egyedül és kizárólag az azonossági ítéletek lehetnének igazak. Nemcsak az azonos, hanem az egymástól különböző (de nem ellentétes!) fogalmak összekapcsolásával is elérhetjük azt. Mert mint Platón írja: “lehetetlenné válik, minden értelmes beszéd akkor, ha minden egyes dolgot minden mástól elválasztunk. Értelmes beszéd csak akkor jöhet létre, ha a különböző formák valamiképpen kapcsolatba kerülnek egymással.”38
Rászlai Tibor

